บอร์ด SIM ไฟเขียวแผนร่วมทุนกับ”พีเพิลมีเดีย กรุ๊ป” รุกธุรกิจ E-Commerce
บอร์ด SIM ไฟเขียวแผนร่วมทุนกับ"พีเพิลมีเดีย กรุ๊ป" รุกธุรกิจ E-Commerce 
8 ก.พ. 2559

บริษัท สามารถ ไอ-โมบาย จำกัด (มหาชน) หรือ SIM ระบุว่า ที่ประชุมคณะกรรมการบริษัทเมื่อวันศุกร์ อนุมัติให้บริษัทร่วมลงทุนกับบริษัท พีเพิลมีเดีย กรุ๊ป จำกัด (PMG) ด้วยทุนจดทะเบียน 60 ล้านบาท โดยมีสัดส่วนการลงทุนระหว่างบริษัท กับ PMG ในสัดส่วนร้อยละ 51:49 เพื่อประกอบธุรกิจ E-Commerce
โดยการเปิด E-marketplace ภายใต้ชื่อ “Thailandmall.com” ซึ่งมีจุดเด่นในการขายสินค้าที่มีอัตลักษณ์ความเป็นไทยที่โดดเด่นไปทั่วโลกผ่านช่องทาง online และ offline ที่มีความเชื่อมโยงกัน ทั้งยังเป็นการสร้างภาพลักษณ์และกระตุ้นยอดขายสินค้าของไทยให้ชาวต่างชาติอีกด้วย
ทั้งนี้ การร่วมมือในครั้งนี้เป็นการนำความแข็งแกร่งของทั้ง 2 บริษัท ทั้งทางด้าน T Solutions และ Content ของบริษัทมาผนวกกับความรู้ ความเชี่ยวชาญ และฐานข้อมูลเกี่ยวกับเอสเอ็มอี และสินค้าไทยที่ทาง PMG มีประสบการณ์มาอย่างยาวนานกว่า 14 ปี โดยมีเป้าหมายร่วมกันในการสร้างโอกาสทางธุรกิจให้กับเอสเอ็มอีไทย และการเป็นผู้นำในด้าน International E-marketplace ที่มีสินค้าครบครัน